༡༣གོང་གི་མཁས་པ་ཚོ་དང་དུས་མཉམ་དུ་བྱོན་པའི་གཏེར་སྟོན་ཡར་རྗེ་ཨོ་རྒྱན་གླིང་པས་ཡར་ལུང་ཤེལ་བྲག་སོགས་ནས་གཏེར་མང་པོ་བཞེས་པར་གྲགས་པའི་ཁོངས་བཀའ་ཐང་སྡེ་ལྔ་ནང་གསེས་བློན་པོ་བཀའ་ཐང་བྱ་བ་དེའི་ནང་བོད་མིའི་བྱུང་རབས་འཆད་སྐབས།སྤྲེལ་ཕྲུག་རྣམས་འབྲུ་རིགས་ཀྱིས་ཚིམས་པར་མཛད་དེ་མུ་གེ་གནམ་ལ་ཡར་བས་ཡར་ཀླུངས་ཞེས་སུ་གྲགས།ཡུལ་ལ་སྔ་བ་ཡར་ཀླུངས་ཡིན་ནོ་གསུངས་ཞེས་གསལ་འདུག་པས་ཡར་ཀླུངས་ཞེས་པའི་འབྲི་སྲོལ་དེ་དུས་འདི་ཙམ་ནས་དར་བར་མངོན་ཞིང༌།འདིར་ཡར་བྱ་བར་ཚིག་འགྲེལ་ཞིག་གནང་འདུག་ཀྱང༌།ང་ཚོར་དགོས་གལ་ཆེ་བའི་ཀླུངས་ཟེར་བ་དེ་ལ་འགྲེལ་བཤད་ཅི་ཡང་མི་འདུག་པ་གཅིག་བྱས་ན་ཚིག་འདི་བཙན་པོའི་དུས་རབས་ཀྱི་བོད་ཡིག་བརྡ་རྙིང་གི་ཉམས་འདོན་ཁུལ་མཛད་པ་ཨེ་ཡིན་སྙམ།གཞན་དུ་ཡོངས་གྲགས་ཀྱི་དག་ཡིག་མང་པོ་ཞིག་གི་ནང་ཀླུངས་ཞེས་པའི་ཚིག་འདི་མ་མཐོང་ཞིང༌།བོད་རྒྱ་ཚིག་མཛོད་ཆེན་མོ་ནང་ཀླུངས།ཡར་མོ་ཀླུངས་ཞེས་པའི་ཡུལ་གྱི་མིང་དང༌།སྐབས་འགར་རི་ཀླུང་ཞེས་པར་ཡང་ཡང་འཇུག་ས་མཐའ་འབྲི་སྲོལ་ཡོད་ཅེས་གསུངས་པ་མ་ཟད།ཡར་མོ་ཀླུངས།ཡང་ཀླུངས་ཀྱི་མིང་རྙིང་ཞེས་ཚིག་འགྲེལ་ཡང་གནང་བ་བཅས་ལ་དཔགས་ན་ཀླུངས་ཟེར་བའི་ཚིག་འདི་ཡར་ཀླུངས་ཀྱི་ཡུལ་མིང་དུ་གདོད་མ་ནས་གཏན་ལ་ཕབ་པ་ལྟ་བུ་ཞིག་ཏུ་བསྟན་འདུག་པ་དེ་ལྟར་ན་བཙན་པོའི་དུས་ཀྱི་གནའ་ཡིག་ཚུད་པའི་གོང་གསལ་ཡིག་རྙིང་ཁག་དང༌།དེ་མིན་བོད་ཀྱི་ཚིག་མཛོད་དང་དག་ཡིག་ཕལ་མོ་ཆེའི་ནང་གི་འབྲི་ཚུལ་དེ་དག་ལ་དགག་པའམ།ཡང་ན་འགྲེལ་བཤད་བཟོ་བཅོས་ཅི་འདྲ་ཞིག་བྱ་དགོས་སམ།